"Extremismul străzii" a determinat căderea Legii minelor în Parlament și sunt unele "voci ale străzii" care spun că ar trebui triplate redevențele la petrol si gaze, dar asta ar însemna închiderea tuturor investițiilor, a declarat miercuri Ionel Blănculescu, consilier al premierului.

„Extremismul străzii” a determinat căderea Legii minelor în Parlament și sunt unele „voci ale străzii” care spun că ar trebui triplate redevențele la petrol si gaze, dar asta ar însemna închiderea tuturor investițiilor, a declarat miercuri Ionel Blănculescu, consilier al premierului.

„Extremismul străzii este foarte periculos pentru România. Este nevoie de un răspuns la această formă de radicalism”, a afirmat Blănculescu la conferința anuală Reindustrializare și Infrastructură, organizată de producătorul de pompe Aversa, în parteneriat cu Mediafax.

El a adăugat că anul 2014 va fi o probă pentru România în privința redevențelor la petrol și gaze și va fi o luptă „a radicalismului cu logica investițională”.

„Sunt voci ale străzii care spun că ar trebui triplate redevențele, dar asta ar însemna închiderea tuturor investițiilor”, a arătat Blănculescu.

Prezent la conferință, fostul ministru al Economiei Varujan Vosganian a spus că respingerea Legii minelor a fost „o mare lovitură”.

„Nu pot spune că mi-a venit să plâng, dar am trăit o mare amărăciune. Respingerea Legii Minelor fost o mare lovitură, dar am văzut că o țară întreagă se bucura”, a spus Vosganian.

Modificarea Legii minelor a fost respinsă, luni, în plenul Senatului, fiind exprimat un număr de voturi sub minimum necesar pentru adoptarea acesteia, după o serie de dispute aprinse între senatorii PDL și cei ai puterii în ceea ce privește prevederile acesteia. Legea minelor nu a întrunit nici la Camera Deputaților numărul de voturi necesar pentru a fi adoptată. Președintele Camerei Deputaților, Valeriu Zgonea, a declarat că Legea minelor va putea fi reluată fie prin procedura parlamentară, fie printr-un proiect de lege al Guvernului sau de ordonanță de urgență.